Kvalifikacije za UEFA Ligu prvaka 1997/1998.
Kvalifikacije za UEFA Ligu prvaka 1997/1998. je bilo nogometno takmičenje igrano u sklopu kvalifikacija za Ligu prvaka 1997/98. Kvalifikacije za UEFA Ligu prvaka 1997/1998. bile su podijeljene u dva kvalifikacijska kruga. Pobjedničke ekipe u prvom kvalifikacijskom krugu stekle su pravo nastupa u drugom kvalifikacijskom krugu. Poražene ekipe prvog kvalifikacijskog kruga okončale su takmičenje, za razliku od poraženih ekipa u drugom kvalifikacijskom krugu koje su takmičenje nastavile u prvom krugu Kupa UEFA 1997/98. Takmičenje je igrano u terminima: 23. i 30. jula te 13. i 27. augusta 1997. godine. U grupnu fazu Lige prvaka 1997/98. kroz kvalifikacije plasiralo se 16 ekipa od ukupno 47 ekipa koliko ih je nastupilo u kvalifikacijama. Ostalih osam ekipa imalo je direktan plasman u grupnoj fazi takmičenja. Aktuelni prvak iz prethodne sezone imao je rezervisano mjesto za učešće u grupnoj fazi takmičenja dok je ostalih sedam ekipa pripalo ekipama koje dolaze iz sedam najjačih nogometnih saveza koji su određeni na osnovu UEFA koeficijenta.